Juha Kärkkäinen ei hyväksynyt poliisin väitettä yli kuudenkympin ylinopeudesta, vaan vastasi syytteeseen käräjillä, kertoo Lapin Kansa.

Juha Kärkkäinen sai kovat sakot ylinopeudesta. Arkistokuva. MARKKU RUOTTINEN/STT-LEHTIKUVA

Tavarataloyrittäjä Juha Kärkkäinen on tuomittu Lapin käräjäoikeudessa kovaan sakkorangaistukseen ylinopeudesta.

Asiasta kertoo Lapin Kansa.

Kärkkäinen sai rangaistuksen törkeästä liikenneturvallisuuden vaarantamisesta Enontekiöllä elokuussa 2018. Kärkkäinen joutuu suorittamaan 50 päiväsakkoa, joista muodostuu hänen tuloillaan peräti 10 200 euron sakkosumma. Yhden päiväsakon hinnaksi tuli 204 euroa, kun nollatuloisella päiväsakko on kuusi euroa.

Tuomio on jo lainvoimainen.

Lapin Kansan mukaan poliisipartio ajoi Kärkkäistä vastaan ja kellotti tutkaan 143 kilometrin tuntinopeuden Nunnasentiellä. Sallittu nopeusrajoitus oli 80 kilometriä tunnissa. Kärkkäinen havaitsi partioauton pysäytysvalot ja pysähtyi asianmukaisesti.

Kärkkäinen kiisti syytteen törkeästä liikennerikoksesta ja ylipäätään minkäänlaisen ylinopeuden. Mies kertoi olleensa matkalla kalareissulle Käsivarteen ja väitti, että käytti normaalia kesäiltaista ajonopeutta. Väitteen mukaan tiellä ei ollut muuta liikennettä.

Lapin Kansa kertoo, että käräjäoikeus pohjasi tuomionsa poliisimiehen todistukseen. Poliisin mukaan ajonopeus oli silminnähden liian suuri, ja tutka näytti nopeudeksi suurimmillaan 146 kilometriä tunnissa. Oikeus piti kertomusta johdonmukaisena.

Oikeuden mukaan Kärkkäinen oli lähestymässä Peltovuoman kylää, ja tiellä oli sivuteiden liittymiä. Paikka oli siis riskialttiimpi vakaville vaaratilanteille kuin sellainen tieosuus, jolla ei ole sivuteitä.

Kärkkäisen ajokortti nostettiin saman tien kuivumaan. Oikeuskäsittely kesti sen verran, että vastaajan ajokielto katsottiin kokonaan kärsityksi.

Juha Kärkkäinen toimii tavarataloyhtiö Kärkkäisen omistajana. Yrittäjä on saanut viime vuosina negatiivista julkisuutta äärioikeistolaisen ajatusmaailmansa takia. Kärkkäinen on julkaissut muun muassa uusnatsimielistä valeuutissivustoa Magneettimediaa ja saanut sen vuoksi tuomion kiihottamisesta kansanryhmää vastaan. Kärkkäinen on aiemmin tuomittu myös ylinopeudesta sekä lääkerikoksesta, kun hän tilasi internetistä toistatuhatta kapselia melatoniinia.